Anexa la H.C.L_______________

REGULAMENT DE ORGANIZARE ȘI FUNCȚIONARE PENTRU 
CONSILIILE CONSULTATIVE DE CARTIER DIN TIMIȘOARA

Cap. I. Prevederi generale

Art. 1. Consiliile consultative de cartier (C.C.C.) se înfiinţează şi funcţionează potrivit prevederilor Legii nr. 215/2001 privind administraţia publică locală, precum şi în conformitate cu Hotărârea Consiliului Local Timişoara nr. 195/2003. 
Art. 2.  Consiliul consultativ de cartier este o organizaţie cetăţenească, fără personalitate juridică, apolitică şi non-profit, care promovează valorile democraţiei prin realizarea unui dialog permanent între administraţia locală şi locuitorii unei anumite zone, asigurând astfel o participare activă a cetăţeanului la rezolvarea unor probleme concrete ale colectivităţii din care face parte. Consiliile consultative de cartier funcţionează ca şi parteneri sociali ai Consiliului Local, în vederea identificării şi rezolvării problemelor comunităţii locale. Ele constituie instrumente de participare cetăţenească, pentru îmbunătăţirea procesului decizional în administraţia publică locală, în scopul realizării în comun a unor acţiuni, lucrări, servicii şi proiecte de interes public local.

Cap. II. Organizarea și funcționarea Consiliilor Consultative de Cartier

Art. 3. Din Consiliul Consultativ de Cartier poate face parte orice cetăţean cu vârsta minimă de 18 ani, cu domiciliul în zona pentru care optează.
Art. 4. Fiecare C.C.C. va fi condus de un Birou de Conducere (B.C.).
Art. 5. La ședința de constituire şi/sau de alegeri/completare a B.C., va fi permis numai accesul cetatenilor care fac dovada domiciliului în cartierul pentru care se realizează respectivele alegeri, respectiv după semnarea - de către fiecare participant la ședință - a unei declarații individuale conținând numele și prenumele şi domiciliul în cartierul pentru care se realizează respectivele alegeri (Anexa 2), precum și formularul-tabel de prezență (Anexa 3)  exprimându-și totodată deplinul acord de utilizare (informațiile pot fi colectate, folosite, prelucrate și stocate de către Primăria Municipiului Timișoara) a datelor personale, cu respectarea Regulamentului (UE) 2016/679. 
Art. 6. Totalitatea persoanelor care se prezintă la ședința de constituire şi/sau de alegeri/completare a B.C. compun C.C.C. pentru respectivul cartier. Doar după completarea și după semnarea declarației (Anexa 2) , precum și formularul-tabel de prezență (Anexa 3)  , cetățenii au drept de participare la ședință, precum și drept de vot.
Art. 7. C.C.C. îşi stabilesc, în funcţie de propriile realităţi, numărul persoanelor care fac parte din Biroul de Conducere, dar nu mai putin de 4 (patru) şi nu mai mult de 11(unspezece)  persoane, cetăţeni care şi-au manifestat dorinţa să dezbată împreună diversele aspecte ale vieţii colective (reprezentanţi din învăţământ, sănătate, cultură, servicii şi comerţ, asociaţiile de proprietari etc).
Art. 8. B.C.-ul fiecărui C.C.C. va fi alcătuit din 1 (un) preşedinte, 1 (un) vicepreşedinte, 1 (un) secretar și 1 (un) membru, care organizează activitatea consiliului. 
Art. 9. În cazuri excepționale, B.C. poate fi alcătuit din 1 (un) președinte, până la 3 (trei) vicepreședinți, respectiv până la 3 (trei) secretari, precum și cel mult 4 (patru) membri.
Art. 10. Selecţia persoanelor din B.C. se va face în cadrul şedinţei de constituire şi/sau de alegeri/completare B.C., având în vedere C.V.-ul, pe baza votului majorităţii cetățenilor prezenți, având domiciliul în zona pentru care votează, înscrişi pe listele de prezenţă(Anexa 3) și semnatari ai Declarației personale (Anexa 2).  În cadrul aceleiași ședințe va fi aprobată și Lista membrilor supleanţi: 1 (un) președinte supleant, 1 (un) vicepreședinte supleant, 1 (un) secretar supleant și 1 (un) membru supleant. 
Art. 11. Şedinţa de constituire şi/sau de alegeri/completare a B.C. va fi condusă de un reprezentant al administraţiei locale, care va prezenta prevederile Regulamentului de funcţionare, respectiv aspectele practice ale modului de funcţionare al consiliilor consultative de cartier. 
Art. 12. Şedinţele de constituire şi/sau de alegeri/completare a B.C. pot fi convocate – pe perioada mandatului – de către preşedinte, sau la solicitarea executivului Primăriei Municipiului Timișoara.
Art. 13. Mandatul B.C. este de 3 (trei) ani, cu începere de la data ședinței de constituire şi/sau de alegeri/completare a biroului. În cazul ședințelor de completare B.C., data de începere a mandatului se consideră data ședinței de constituire și/sau alegeri a primului B.C.. Mandatul B.C. nu se reînnoiește în mod automat.
Art. 14. Validarea persoanelor din B.C. este realizată de către un Comitet de validare, compus din 4 (patru) consilieri locali, precum și 1 (un) membru al executivului P.M.T..  Validarea se realizează pe baza procesului verbal, listelor de prezență, precum și Declarațiilor.
Art. 15. Componența Comitetului de validare va fi decisă ulterior, printr-o hotărâre a Consiliului Local al Municipiului Timişoara.
Art. 16. Comitetul de validare se sesizează din proprie inițiativă ori de câte ori numărul persoanelor din birourile de conducere ale C.C.C.-urilor scade sub numărul de persoane minim prevăzut prin prezentul Regulament.
Art. 17. În vederea optimizării activităților derulate de către B.C.-uri, executivul Primăriei Municipiului Timișoara poate decide dizolvarea oricărui Birou, putând solicita realizarea de alegeri anticipate. 
Art. 18. Pentru a favoriza dezbaterile, în cadrul fiecărui C.C.C. pot fi constituite grupuri tematice de lucru. 
Art. 19. Nu pot face parte din C.C.C. consilierii locali şi funcţionarii publici angajaţi ai Primăriei Municipiului Timişoara.
Art. 20. B.C. se reunește - cel puţin trimestrial - în spaţii puse la dispoziţie prin grija Primăriei Municipiului Timişoara. 
Art. 21. Prezenţa la şedinţe a persoanelor din B.C. este obligatorie. 
Art. 22. Absenţa nemotivată, a unei persoane din B.C., de la 3 (trei) şedinţe consecutive va duce la înlocuirea persoanei în cauză cu persoana care îndeplinește aceeași funcție în cadrul Listei membrilor supleanţi.
Art. 23. În cadrul B.C., hotărârile se iau prin vot deschis, în prezenţa majorităţii persoanelor în funcţie. Pentru luarea unei hotărâri este necesară majoritatea simplă – jumătate plus unul – voturilor persoanelor prezente din cadrul B.C.. 
Art. 24. B.C. va fi convocat de preşedinte cu cel puţin 10 zile înaintea şedinţei. Convocarea se poate face în scris, prin intermediul poştei, telefonic, cu ajutorul mass-media sau al altor mijloace de publicitate, ori cu sprijinul reprezentanţilor Primăriei. Convocarea este însoţită de Ordinea de zi a şedinţei. Ordinea de zi va fi stabilită de B.C. pe baza propunerilor înregistrate în cadrul şedinţei precedente. 
Art. 25. Membrii C.C.C., cât și cei ai B.C. nu beneficiază de retribuţie şi nici de alte facilităţi (abonament S.T.P.T., legitimaţii etc.). Ei vor lucra numai pentru binele comunităţii şi vor fi implicaţi în procesul de luare al deciziilor, vor fi cei care vor încuraja iniţiativa locală şi vor promova propunerile Cartierului pentru a se materializa prin hotărâre de Consiliu Local.
Art. 26. B.C. va depune o activitate de reprezentare a intereselor cetăţenilor dintr-un cartier şi va avea o atitudine constructivă, de colaborare cu Consiliul Local şi instituţiile implicate în asigurarea serviciilor publice.
Art. 27. Conduse de preşedintele B.C., ședinţele de Cartier pot fi publice. 
Art. 28. B.C. poate realiza întâlniri în cadru privat.
Art. 29. Fiecare B.C. va încerca să realizeze, cel puţin o dată pe an, o şedinţă deschisă locuitorilor din cartier, pentru a face cunoscută componenţa Consiliului şi pentru a analiza starea de avansare a diferitelor lucrări.
Art. 30. Procesul-verbal al şedinţei de Cartier va fi redactat de către secretar, semnat de preşedinte şi prezentat persoanelor din B.C. cu ocazia următoarei şedinţe. De asemenea, va fi transmis reprezentanţilor Primăriei, în termen de cinci zile calendaristice de la desfăşurarea şedinţei. 
Art. 31. Procesele-verbale sunt accesibile oricărei persoane care le solicită. 
Art. 32. Pentru a favoriza colaborarea între C.C.C.-uri poate fi creat un Grup de Legătură permanent. Fiecare C.C.C. îşi poate desemna 2 (doi) membri să-l reprezinte în Grupul de Legătură. Mandatul este de 3 (trei) ani de la data ședinței de constituire şi/sau de alegeri/completare a Biroului de conducere și nu se reînnoiește în mod automat. 
Art. 33. Grupul de Legătură se poate reuni de două ori pe an, la mijlocul şi la sfârşitul anului, în prezenţa Primarului Municipiului Timişoara, ori împuterniciților acestuia, pentru a discuta despre activitatea C.C.C. şi, dacă este cazul, pentru a propune modificări în organizarea și funcţionarea C.C.C.-urilor. 

Cap. III. Procedura de colaborare a Consiliilor Consultative de Cartier cu Consiliul Local al Municipiului Timişoara, precum și cu alte entități juridice

Art. 34. Fiecărui C.C.C. i se pot aronda între 1 (unu) și 3 (trei) consilieri locali, în funcţie de mărimea C.C.C.-ului.
Art. 35. Arondarea se va realiza ulterior, printr-o hotărâre a Consiliului Local al Municipiului Timişoara.
Art. 36. Propunerile, sugestiile şi sesizările B.C. vor fi analizate de compartimentele de specialitate din cadrul Primăriei Municipiului Timişoara, sau de comisiile de specialitate ale Consiliului Local. Aceste informaţii vor fi folosite la luarea deciziilor privind viaţa comunităţii. 
Art. 37. B.C. pot colabora şi cu alte organisme, organizaţii, asociaţii şi fundaţii, instituții, alte entități juridice, grupuri informale etc. în vederea realizării obiectivelor propuse. Orice intenție de colaborare va fi comunicată, în scris, administrației publice timișorene.
Art. 38. B.C.-urile nu pot interveni direct în deciziile Consiliului Local, ele având doar un rol consultativ.
Art. 39. Activitatea în cadrul C.C.C. este bazată pe interesul şi disponibilitatea cetăţenilor din fiecare cartier al municipiului Timişoara de a contribui la identificarea şi rezolvarea problemelor locale. Activitatea C.C.C. nu implică financiar sau logistic Consiliul Local Timișoara, ori Primăria Municipiului Timișoara.
Art. 40. Rezultatele activităţii C.C.C. vor fi prezentate pentru informarea cetăţenilor, pe site-ul Primăriei şi în raportul de activitate anual.
Art. 41. La sfârşitul fiecărui an, B.C.-urile vor întocmi un raport către Consiliul Local, care va conţine totalitatea propunerilor şi acţiunilor C.C.C., respectiv obiectivele propuse în perioada de referinţă şi modul în care acestea au fost realizate. În acelaşi raport vor fi menţionate operaţiunile de investiţii pe care doresc să le realizeze. B.C.-urile vor stabili priorităţile în funcţie de capacitatea de finanţare a proiectelor propuse şi vor face propuneri în acest sens Consiliului Local. Aceste propuneri vor face obiectul unor evaluări, privind oportunitatea, de către serviciile municipale.

Cap. IV. Dispoziții finale
Art. 42. În vederea alegerii unui nou B.C., precum și completării cu noi membri a echipei de Conducere aflată în funcție, orice cetăţean care îndeplinește în totalitate reglementările prezentului Regulament își poate depune candidatura pentru Biroul de conducere al C.C.C. din cartierul în care locuiește. 
Art. 43. Înscrierile pot fi realizate la Primăria Municipiului Timişoara, Bd. C.D. Loga nr. 1, camera 12 – Serviciul Relaționare Directă cu Cetăţenii – ori prin intermediul portalului administrației publice timișorene.
Art. 44. În vederea analizării tuturor solicitărilor, depunerea adeziunilor/candidaturilor poate fi realizată doar până în ziua anterioară derulării ședinței de alegeri pentrul Biroul de conducere al C.C.C. 
Art. 45. Numărul de înregistrare obținut reprezintă dovada depunerii candidaturii pentru respectivul B.C.
Art. 46. Solicitările de candidatură care nu îndeplinesc în totalitate reglementările stipulate în cadrul prezentului „Regulament” vor fi respinse.
Art. 47. Formularul de candidatură este parte integrantă a prezentului Regulament (Anexa 1).
Art. 48. Prin depunerea, în format tipărit sau electronic, a formularului candidatură, petentul declară pe proprie răspundere că locuiește în cartierul pentru care depune solicitarea. Delimitarea Cartierului se realizează în conformitate cu Hotărârea Consiliului Local Timișoara nr. 586/21.11.2013.
Art. 49. Prin depunerea, în format tipărit sau electronic, a formularului de candidatură, petentul își exprimă – în mod implicit – deplinul acord de utilizare (informațiile pot fi colectate, folosite, prelucrate și stocate de către Primăria Municipiului Timișoara) a informațiilor personale, cu respectarea Regulamentului (UE) 2016/679.
Art. 50. Formularul individual conținând numele și prenumele, precum și declarația, pe proprie răspundere, a faptului că persoana are domiciliul în cartierul pentru care se realizează respectivele alegeri, exprimându-și totodată deplinul acord de utilizare (informațiile pot fi colectate, folosite, prelucrate și stocate de către Primăria Municipiului Timișoara) a datelor personale, cu respectarea Regulamentului (UE) 2016/679. este parte integrantă a prezentului Regulament. (Anexa 2)
Art. 51. La ședința de constituire şi/sau de alegeri/completare a B.C., accesul cetățenilor va fi permis doar după semnarea de către fiecare participant la ședință a formularului individual (Anexa 2), precum și unui formular-tabel de prezență la ședințele de constituire şi/sau de alegeri/completare este parte integrantă a prezentului Regulament (Anexa 3).
Art. 52. [bookmark: _GoBack]Refuzul de semnare de către cetățean a oricăreia dintre Anexele 2 sau Anexa 3, conduce în mod automat la refuzarea, a dreptului de participare la ședința de constituire şi/sau de alegeri/completare a B.C., ori de candidatură pentru B.C. al C.C.C. Refuzul de participare este definitiv pentru respectiva ședință.
Art. 53. Punerea în practică a refuzului de participare și vot în cadrul respectivei ședințe va fi realizată de către organele de pază și ordine prezente în sală. În absența organelor de pază și ordine, ședința se suspendă. 
Art. 54. Formularul privind procesul-verbal de ședință de constituire şi/sau de alegeri/completare, respectiv coordonatele noului Birou de conducere, este parte integrantă a prezentului Regulament. (Anexa 4)
Art. 55. Anexele 1-4 fac parte integranta din prezentul regulament

